ועדת העבודה, הרווחה והבריאות, כנסת 16, פרוטוקול מספר 69, 2003-11-10 09:00

שאול יהלום: רבותי, אני מתכבד לפתוח את ישיבת ועדת העבודה, הרווחה והבריאות.

שאול יהלום: אנחנו דנים היום בהחלטת הממשלה בנושא: איחוד בתי החולים רמב"ם ובני ציון.

שאול יהלום: ממשלת ישראל בחודש יולי השנה קיבלה החלטה על צעדי התייעלות, כשבמסגרתם היא אמרה שבתי החולים רמב"ם ובני ציון יאוחדו.

שאול יהלום: תהליך האיחוד יחל לא יאוחר מיום 1 לנובמבר 2003.

שאול יהלום: ההחלטה אומרת שימונה צוות יישום, כאשר הצוות יבחן את האפשרות להעביר את הפעילות של בית החולים בני ציון למתחם בית החולים רמב"ם.

שאול יהלום: הצוות בראשותו של פרופ' שני מצא שאי אפשר לעשות את זה.

שאול יהלום: הוא אמר כך: "מכאן ההכרח להמשיך בתפעול שני קמפוסים, כאשר יש איחוד של בתי החולים תחת הנהלה אחת.

שאול יהלום: בדיקה שנעשתה על ידי אגף התכנון של משרד הבריאות ועל ידי משרד רואה חשבון מראה שבמציאות הנוכחית אין כל אפשרות להביא לחיסכון בתחום הלוגיסטי.

שאול יהלום: חיסכון בתחום המינהלי בלבד משמעותו הכספית מועטה".

שאול יהלום: יש לנו הרבה ניירות עמדה, בעיקר מבית חולים עצמו שטוען נגד האיחוד.

שאול יהלום: יש לנו כאן מכתב של ד"ר בועז לב.

שאול יהלום: פנינו אליו אחרי שהגיעו תלונות מבית החולים.

שאול יהלום: הפנייה שלנו היתה ב-30 ביולי.

שאול יהלום: למרות החלטת הממשלה הודיע לנו המנכ"ל, ד"ר לב, שמדובר באיחוד פונקציות לוגיסטיות ומינהליות כצעדי ייעול שאמורות להביא חיסכון.

מאיר פרוש: האם החלטת הקבינט תלויה בהחלטת הצוות?

בועז ולר: ההחלטה של הממשלה נובעת מנתונים שגויים.

בועז ולר: שיעור המיטות לנפש בנפת חיפה הוא 3.55, כשאנחנו טוענים שצריך להתייחס לזה כאל 2.08.

בועז ולר: כתבו שאחוז התפוסה בבית חולים בני ציון הוא נמוך, כשאנחנו טוענים שאחוז התפוסה הוא כמו הממוצע בישראל – 93% בשנת 2002.

בועז ולר: אמרו שבית חולים בני ציון הוא בית חולים גרעוני.

בועז ולר: אנחנו נראה שהגירעון נובע מתקצוב שגוי.

בועז ולר: הנתון הזה של מיטות פר אלף נפש הוא מספר שנתון למניפולציות.

בועז ולר: אלה נתונים של משרד הבריאות.

בועז ולר: אם נסתכל על מחוז חיפה, תל-אביב וירושלים נראה שהמספרים דומים.

בועז ולר: 2.72 ו-2.6 אלה מספרים דומים.

בועז ולר: במחוז הצפון ובמחוז הדרום יש פחות מיטות, ולכן הסך הכל הארצי הוא 2.16 .

בועז ולר: מה כתבו במסמך?

בועז ולר: הלכו והשוו את מחוז חיפה לסך הכל הארצי, לא השוו לעומת תל-אביב או ירושלים.

בועז ולר: ברגע שיש פחות מיטות, המחוז הסמוך מנקז חולים מהמחוז ליד.

בועז ולר: ראינו שבבית חולים בני ציון חלק ניכר מהחולים לא מגיעים ממחוז חיפה, אלא ממחוז הצפון.

בועז ולר: זה לא בא לידי ביטוי.

שאול יהלום: מהסטטיסטיקה שלכם 50% הם ממחוז צפון?

בועז ולר: כן.

בועז ולר: אי אפשר להסתכל על תושבים פר 1000 מיטות, צריך להכניס חתכים נוספים כמו גיל החולה.

בועז ולר: במחוז חיפה רואים שהאוכלוסייה הרבה יותר מבוגרת מאשר באזורים אחרים בארץ.

בועז ולר: מתברר שכמה שהשכבה הסוציו-אקונומית יותר נמוכה כך היא יותר נזקקת לשירותי רפואה.

בועז ולר: אנחנו רואים שבמחוז חיפה יש פחות מיטות מאשר במחוזות אחרים בארץ.

בועז ולר: בדקנו אם כתוצאה מזה שאמרו שיש יותר מיטות אנשים מאושפזים יותר ימי אשפוז.

בועז ולר: התשובה היא לא.

בועז ולר: מספר ימי אשפוז פר 1000 מיטות הוא כמו במחוז תל-אביב וכמו במחוז ירושלים.

בועז ולר: חיפה לא שונה ממחוז תל-אביב או ממחוז ירושלים.

בועז ולר: חיפה מנקזת את הצפון.

בועז ולר: יש בה מעל 250 מיטות ייחודיות שלא קיימות באזור הצפון, ולכן כשעושים את החשבון צריך לחבר את המספר של מחוז הצפון ואת המספר של מחוז חיפה.

בועז ולר: אז אנחנו רואים שאנחנו פחות מהממוצע הארצי.

שאול יהלום: יש לכם נתון בלתי רשמי עד אוקטובר 2003 ?

בועז ולר: אני חושב שזה באזור 92,93.

אלימלך קיינריך: התפוסה בחודשים בסוף השנה עומדת על 91.

אלימלך קיינריך: 45 נכון להיום, כאשר השהייה הממוצעת ירדה מ4.2 ל-4.

מאיר פרוש: ואת זה רוצים לסגור?

נסים דהן: הבעיה היא שהאוצר לא אומר שהוא רוצה לסגור, הוא מדבר תחת כותרות בומבסטיות של התייעלות ואיחוד מינהלי.

נסים דהן: חברי הכנסת צריכים לדעת שהאוצר רוצה לסגור את בית חולים בני ציון.

בועז ולר: הנקודה השלישית שאני רוצה לציין זאת הנקודה של תקצוב בתי החולים.

בועז ולר: מסיבות היסטוריות התקצוב משתנה בין בתי החולים.

בועז ולר: אם אנחנו מסתכלים על שנת 2003 אנחנו רואים שבני ציון נמצא במקום הנמוך, זאת אומרת קיבל את התקצוב הכי נמוך פר מיטה.

בועז ולר: גם משרד הבריאות ומשרד האוצר הכירו בזה.

בועז ולר: בשנה האחרונה הם תיקנו את זה לבערך 160 שקל פר מיטה.

בועז ולר: כתוצאה מהתיקון הזה בית החולים התאזן בצורה תקציבית.

בועז ולר: כשאומרים בית חולים, צריך לקחת בחשבון את העובדה שתקצוב בני ציון היה הרבה יותר נמוך מאשר בתי חולים אחרים בארץ.

בועז ולר: מה אנחנו חושבים יביא האיחוד של בתי החולים?

בועז ולר: מדובר בניסיון לסגור את בית החולים.

בועז ולר: זה מתחיל בקיצוץ של 100 מיטות ולבסוף סגירה מלאה של בית החולים.

בועז ולר: מבחינה כלכלית האיחוד הזה לא כדאי.

בועז ולר: להיפך, ההוצאה הכספית תגדל.

בועז ולר: אנחנו מכירים את זה גם מבתי חולים השרון ובילינסון.

בועז ולר: מה שירד שם זה מספר הרופאים, אבל נוספו מנהלים על מנהלים, מה שאומר שחיסכון כספי לא היה שם.

בועז ולר: החלק החשוב מבחינתי כרופא זה החלק הבריאותי.

בועז ולר: מה יקרה מבחינה בריאותית?

בועז ולר: האיכות, הזמינות והתחרות ישתנו.

בועז ולר: כשיש לנו פחות מיטות אז התורים יותר ארוכים.

בועז ולר: נצטרך לחפש מקום לעבור ניתוחים.

בועז ולר: אולי נצטרך ללכת למרכז הארץ, מה שיעלה את האחוז של החולים במרכז הארץ.

בועז ולר: זה קורה היום במחלקות ייחודיות.

בועז ולר: יש מחלקות ייחודיות רק במרכז הארץ.

בועז ולר: יש מכשירים מסויימים כמו הMRI שאין מספיק בצפון הארץ.

בועז ולר: אין ספק שאם יש פחות צוות רפואי איכות הטיפול הרפואי יורדת.

בועז ולר: בזה אין ספק.

בועז ולר: כולנו יודעים שבנושא כמו רפואה חייבת להיות תחרות.

בועז ולר: לא יכולה להיות מחלקה אחת שתרכז את כל החולים מסוג אחד.

בועז ולר: מה יקרה מבחינה חברתית?

בועז ולר: תהיינה פחות מיטות והדרישה לרפואה פרטית תגדל.

בועז ולר: אנחנו רוצים רפואה לכל אחד, לא רפואה אחת לעניים ואחת לעשירים.

אילנה כהן: לשום מקום הם לא באו, הם עשו הכל במחתרת.

בועז ולר: ממה שבדקנו אין לזה שום טעם כלכלי, ולכן אני מבקש מכם להמליץ שלא יבצעו את הדבר הזה.

שגיא בלשה: במסגרת החלטת הקבינט החברתי-כלכלי מיום 22 ביולי הוחלט על הקמת צוות ברשות פרופסור מרדכי שני.

שגיא בלשה: ישבה ועדה בראשות מוטי שני ובדקה מה הם האמצעים הנדרשים ואיך אפשר לחסוך בהוצאות מערכת הבריאות בלי לפגוע בשירות לחולים.

שגיא בלשה: זה לא רעיון של משרד האוצר, אלו תוצאות של בדיקות של אנשי מקצוע.

בועז ולר: אפשר לראות את הבדיקות האלו?

שגיא בלשה: אני מציע להזמין את פרופ' שני לכאן, שיסביר בדיוק למה ומדוע.

שגיא בלשה: החלטת הממשלה לא מדברת על העברת קמפוס לקמפוס, כמו שנטען פה.

שגיא בלשה: אני אקריא את החלק המרכזי מהמלצות ועדת שני: "..

שגיא בלשה: איחוד אמיתי של שני בתי החולים, תוך מיזוג מחלקות וסגירה של 100 מיטות וקביעת אופי שונה לכל אחד משני הקמפוסים.

שגיא בלשה: ."

אילנה כהן: תסתכל בספר התקציב.

שגיא בלשה: ".

שגיא בלשה: .

שגיא בלשה: לחסוך בעלויות המיון ולהביא לשיפור האיכות מחייב עבודת מטה ארוכה של לפחות 3 חודשים .

שגיא בלשה: לאחר עבודת מטה זו, אשר צריכה להיעשות על ידי צוות היישום והמעקב, ניתן לסיים את התהליך תוך שנה, אם כי במהלך שנת התקציב 2004 יכול לפעול בית חולים אחד בשני הקמפוסים.

שגיא בלשה: " אין שום כוונה להעביר קמפוס לקמפוס, אלא לאחד הנהלות, לאחד תקורות.

שגיא בלשה: אותה המלצה בדיוק באה בהחלטת הממשלה.

שגיא בלשה: החלטת הממשלה 803 מיום 23 בספטמבר 2003 אומרת כך: "בהמשך להחלטת ועדת השרים לענייני חברה וכלכלה מיום 22.7.03, איחוד בתי החולים רמב"ם ובני ציון בחיפה יחל ביום 1.1.2004 ויושלם עד ליום 1.1.2005.

שגיא בלשה: הצוות בראשות פרופ' שני יגיש לשרי הבריאות והאוצר עד 1.1.2004 תוכנית מפורטת לאיחוד פעילות בתי החולים באופן שיאפשר הפחתה של 100 מיטות.

שגיא בלשה: ."

2371: לבסיס של ההצעה הזאת יש תוכנית כלכלית?

2371: זה צריך להיות על בסיס של איזה business plan.

שגיא בלשה: הbusiness plan אמור להיות מובנה באותם 3 חודשים.

שגיא בלשה: המרחק בין בית חולים רמב"ם לבית חולים בני ציון הוא 4 קילומטר.

שגיא בלשה: אני לא יכול לדבר בשם ההיגיון הרפואי, אבל ההיגיון המינהלי אומר שיש היגיון בלהפוך את שני בתי החולים האלה לבית חולים אחד, כאשר בקמפוס אחד יושבים סוגים מסויימים של מחלקות, ובקמפוס שני יושבים סוגים אחרים של מחלקות.

שגיא בלשה: לא ייגרם שום נזק רפואי אם מחלקה פנימית תהיה אך ורק בבני ציון.

אלימלך קיינריך: אין כזה דבר מיון בלי כל מקצועות המיון.

שגיא בלשה: מכיוון שהמרחק הגיאוגרפי קטן בין שני בתי החולים, אין שום צורך בחפיפה מלאה של מחלקות.

שגיא בלשה: יש לי פה רשימה של כל המחלקות ברמב"ם ובבני ציון, כשאני יכול להוכיח שמרבית המחלקות שקיימות בבני ציון קיימות גם ברמב"ם.

שגיא בלשה: לא מדובר בסגירת הקמפוס, אלא באיחוד מינהלי של בתי החולים שיחסוך שירותי תקורה כמו כביסה, כמו מטבח.

שגיא בלשה: בנפת חיפה שיעור המיטות הוא 3.55 ל-1000 נפש.

שגיא בלשה: זה השיעור הגבוה ביותר בארץ מלבד נפת פתח-תקווה.

שגיא בלשה: אם מדובר במחוז חיפה אז גם שיעור המיטות שם הוא הגבוה ביותר בארץ.

שגיא בלשה: הוא יהיה עוד יותר גבוה, כיוון שבשנה הזאת ובשנה הבאה ייפתחו 72 מיטות בבית חולים הלל יפה שזה חלק ממחוז חיפה.

שאול יהלום: יש כאן הצהרה של נציג האוצר על כך שלא מדובר בחיסול או בסגירת הקמפוס, אלא בבדיקה של איחוד כמה פונקציות.

שאול יהלום: מגמת האוצר הוצגה בקבינט הכלכלי.

שאול יהלום: הקבינט הכלכלי החליט שבתי החולים בני ציון ורמב"ם יאוחדו, ותיבחן האפשרות להעביר את הפעילות של בית החולים בני ציון למתחם בית החולים רמב"ם.

שאול יהלום: לא מדובר פה ברובוטים, אלא ברופאים.

שאול יהלום: כל בית חולים רוצה להתפתח, רוצה להביא את טובי הרופאים.

שאול יהלום: מעבר לניירות צריך לדאוג לרפואה טובה.

שאול יהלום: כל הטובים יברחו ברגע שהם ישמעו שרוצים לסגור את בית החולים.

שגיא בלשה: למה?

שגיא בלשה: רמב"ם זה לא בית חולים טוב?

שאול יהלום: אם אתם רוצים לנוון את בני ציון אתם צודקים.

שגיא בלשה: למה לנוון?

שגיא בלשה: הוא יהיה חלק מרמב"ם.

שאול יהלום: אתה לא יודע אם הוא יהיה או לא יהיה, זה צוות היישום בודק.

שאול יהלום: לפחות אתה מודה שוועדת שני החליטה לא להעביר את הכל למתחם אחד.

שאול יהלום: את זה היה צריך להעביר בקבינט הכלכלי.

שאול יהלום: יש הבדל בין החלטה של ועדת יישום להחלטה של קבינט.

שאול יהלום: אני לא מבין איך האוצר לא דאג לזה.

שאול יהלום: אתה זורק כאן נתון של מספרי מיטות.

שאול יהלום: כאן אומרים לך שהנתונים שאתה מציג לא רלוונטיים.

שאול יהלום: נפת חיפה ודאי לא רלוונטי.

שאול יהלום: אומרים לך שמחוז חיפה לא רלוונטי, כי אתה נמצא במצב ש50% מהמאושפזים באים מהצפון.

שאול יהלום: יש בזה אפליה כלפי האוכלוסייה הערבית.

שאול יהלום: אם אתה מאחד את אזור הצפון עם חיפה אתה מגיע ל2.0.

שגיא בלשה: הקבינט החליט שהנושא ייבחן על ידי ועדת שני.

שגיא בלשה: הנושא נבחן בוועדת שני.

שגיא בלשה: המשפט הראשון שאומרת ועדת שני: "בחינת מערך המיטות מראה כי אין אפשרות לסגירת הקמפוס".

שגיא בלשה: האוצר היה רוצה לסגור, אבל האוצר הוא לא רופא.

שגיא בלשה: אם הגיעה למסקנה הוועדה שאי אפשר אז אי אפשר.

שגיא בלשה: הוועדה הגיעה למסקנה שאפשר לסגור 100 מיטות.

שגיא בלשה: גם עם זה אני לא רוצה להתווכח.

שגיא בלשה: ועדת שני היא ועדת מומחים, שמכירה יותר טוב מהיושבים בחדר הזה את מערך המיטות באזור חיפה.

אילנה כהן: שגיא, פרופ' שני אמר שהוא נותן את ההסברים בתור עובד מדינה.

שאול יהלום: מה התשובה שלך לגבי מספר המיטות?

שאול יהלום: מכיוון שלא השכלתם לפתוח בתי חולים באזור הצפון כך שהם יהוו תשובה לאזור הצפון, אז אין ברירה אלא להסתכל על אזור חיפה עם אזור הצפון גם יחד.

שאול יהלום: סגירת 100 מיטות תוריד את מספר המיטות מ-2.0, שזה הכי נמוך במדינת ישראל, למעט מחוז הדרום.

שגיא בלשה: יש לי נתונים לגבי כל אחד מהמחוזות בנפרד.

שגיא בלשה: אין לי פה נתונים לגבי מה קורה אם לוקחים אוכלוסיות.

שגיא בלשה: .

שאול יהלום: את זה אתה צריך לבדוק.

שגיא בלשה: יש לי את הנתונים האלה.

שגיא בלשה: אני מוכן לשלוח לך אותם תוך שעתיים.

שגיא בלשה: אם מתייחסים לחיפה ולצפון כמקשה אחת, עדיין אנחנו לא יורדים מהממוצע הארצי.

שאול יהלום: אמר פה ד"ר ולר נתון של 2.0.

שאול יהלום: האם אתה אומר שהנתון הזה מוטעה?

שגיא בלשה: כן.

שאול יהלום: בדקה אחת אתה צריך לתת לנו את רשימת בתי החולים בחיפה והצפון, את מספר המיטות ולחלק את זה באוכלוסייה.

שאול יהלום: זה צריך להיות נתון שאתה שולף בשנייה אחת.

שגיא בלשה: במחוז הצפון שיעור המיטות הוא 1.614.

שגיא בלשה: במחוז חיפה שיעור המיטות הוא 2.791.

דוד עמר: אני יכול לדעת באיזה קו הוא מתחם את מחוז חיפה?

שגיא בלשה: הנתונים שיש לי אלה נתונים של משרד הבריאות משנת 2001,2002.

שגיא בלשה: במחוז חיפה יש 2.791.

שגיא בלשה: המספר הזה יגדל בשל פתיחת 70 מיטות בבית חולים הלל-יפה השנה ובשנה הבאה.

דוד עמר: הוא מכניס את חדרה, שזה לא מטרופולין חיפה.

שגיא בלשה: אם אתה לוקח אוכלוסייה של מיליון נפש במחוז חיפה ומצרף את זה לאוכלוסייה של 600 אלף נפש במחוז הצפון, אתה מגיע למסקנה שהתפוסה היא יותר מ-2.2.

שאול יהלום: אני מצפה ממך שאת הנתון המינימאלי הזה תביא, לא תגיד לי 2.2 בקירוב.

שאול יהלום: אם אתה אומר שזה בערך 2.2, אז אני יכול להניח שאתה טועה ב0.2 וצודק ד"ר ולר שאומר שזה 2.0.

משה רווח: האוכלוסייה מחדרה צפונה קרובה ל-2 מיליון נפש.

משה רווח: שאלת יחס מיטות לאוכלוסייה קשורה לשני נתונים – מונה ומכנה.

משה רווח: צריך להתייחס ברצינות לשני הנתונים .

שאול יהלום: איך קוראים לו?

משה רווח: קראו לבית החולים מרכז רפואי חיפה.

משה רווח: אני מתכוון למקומו של הרמב"ם במורשת של כולנו.

משה רווח: אני חושב שחוסר הרגישות הזאת טעון תיקון מיידי.

משה רווח: לא מתקבל על הדעת שבספר תקציב שמוגש במדינת ישראל שמו של הרמב"ם ייעלם, זאת מבלי שהתקיים על כך איזה שהוא דיון ענייני מכל סוג שהוא.

שאול יהלום: טוב שאתה מעיר את תשומת ליבנו לכך.

שאול יהלום: אנחנו נעיר לממשלת ישראל על כך.

משה רווח: המינימום שציפיתי הוא שיכתבו בצורה ברורה שמדובר ברמב"ם ובבני ציון.

משה רווח: אגודת בני ציון היא אגודה מאוד חשובה, עם מורשת מאוד חשובה בארצות הברית.

משה רווח: כמה וכמה מהיושבים כאן מכירים אותה היטב, שלא לדבר על כך שהיא סייעה במשך כל השנים לקידומו של מה שקרוי היום בית חולים בני ציון.

משה רווח: לקיים ועדה, שיהיה בראשה פרופ' מכובד ככל שיהיה, מבלי להגיש מסמכים, מבלי להגיש נתונים, אלא רק לסכם את העניין במספר שורות שאין בהן שום תימוכין, זה לא מכובד.

משה רווח: גם אם יש היגיון הוא טעון הוכחה, הוא איננו מובן מאליו.

משה רווח: יש לא מעט מקומות בעולם שעשו ניסיונות של merging בין בתי חולים, שזה לא תמיד הצליח.

משה רווח: יש ניסיונות של merging בין ארגונים אחרים, לאו דווקא בתחום הרפואה.

משה רווח: אם רוצים להצליח באיזה שהוא איחוד מינהלי כזה או אחר צריך בדיקה, בחינה, תכנון.

משה רווח: רק לאחר מכן אפשר לדבר על משהו אחר.

משה רווח: אם רוצים לדבר על שינוי מבני כלשהו, לדעתי בראש וראשונה צריך להעמיד יעד של שיפור מערכת הרפואה באותו אזור שאנחנו מצויים בו.

משה רווח: הורדת 100 מיטות כיעד, שזה לא כולל רק 100 מיטות אלא גם את התקציבים הנוגעים בדבר, זה אומר לקחת את בית חולים בני ציון ורמב"ם ולקבוע להם תקציב ביעדים שהם גרעוניים אף יותר מאשר המצב הנוכחי, כשהמצב הנוכחי איננו קל.

2371: קשה לי לא לחשוד שקיים פה גם מניע פוליטי.

2371: הראיה לכך היא שלא עלה לסדר היום שום סגירה של שום מוסד רפואי במרכז הארץ.

2371: אלה שהחליטו את הדבר ידעו היכן מונח הכוח הפוליטי, וידעו בדיוק איפה נמצאות האוכלוסיות החלשות.

2371: להגיע למסקנות כאלו בלי לדעת שמדובר באוכלוסייה ערבית, שבכל הפריפריה שלה אין אף בית חולים אחד, זה פשוט מעשה שלא ייעשה.

2371: לא רק את מוסדות לרפואה לא שאלו, גם לא שאלו את ראשי הערים.

2371: בית החולים הוא לא שלי, הוא של עמר באותה מידה, של ראש עירית מוצקין, של ראש עירית ביאליק, של ראש עירית שפרעם.

2371: בואו תראו מי צרכני הקצה.

2371: ברגע שטוענים לחיסכון צריך לבסס את זה על איזו שהיא תוכנית.

2371: היחיד שהגיש business plan זה ארנסט ינג.

2371: חבל שדווקא פרופ' שני עשה את זה.

דוד עמר: ראש עיריית חיפה נגע ברוב הנושאים.

דוד עמר: בזמן האחרון מדברים רק על כסף.

דוד עמר: איפה האנשים?

דוד עמר: איפה התושבים?

דוד עמר: אדוני היושב ראש, המונח של מטרופולין חיפה ייכנס לחברי הכנסת בין ברצון ובין שלא ברצון.

דוד עמר: יותר לא ישגעו את מטרופולין חיפה.

דוד עמר: מדברים על סגירת בית חולים פלימן.

דוד עמר: מישהו יודע מה המשמעות של סגירת בית החולים פלימן?

דוד עמר: אם עד עכשיו תושב נשר היה עולה לראות את המשפחה שלו בשיקום, עכשיו הוא יצטרך לנסוע לכפר סבא, לפרדס חנה.

דוד עמר: אתם מבינים מה המשמעות של הדברים האלה?

דוד עמר: לא מספיק שהוא במצוקה, צריך להכביד עליו עוד יותר?

דוד עמר: אדוני היושב ראש, תזמן את הכוחות שיכולים לעזור לך לבטל את הגזירה הזאת.

דוד עמר: כתוב שגזירה שאין הציבור יכול לעמוד בה שלא יתקנו אותה.

דוד עמר: אנחנו לא נשב בשקט.

דוד עמר: אם נצטרך לגייס חברי מרכז, נגייס חברי מרכז.

נסים דהן: את זה היית צריך לעשות לפני שנה.

יצחק ברלוביץ: משרד הבריאות מתנגד לסגירה של בית החולים בני ציון בכל צורה שהיא.

יצחק ברלוביץ: אנחנו חושבים שלא רק שלא צריך להקטין את מספר המיטות באזור הצפון, אלא צריך להוסיף מיטות.

יצחק ברלוביץ: שיעור המיטות במדינת ישראל הוא מהנמוכים ביותר בעולם המערבי, כשמהבחינה הזאת אזור הצפון הוא לא שונה.

יצחק ברלוביץ: יחד עם זאת, אנחנו לא יכולים להתעלם מהחלטת ממשלה שמחייבת אותנו לבדוק את האפשרות לייעל את השירות הרפואי הניתן בבתי החולים.

יצחק ברלוביץ: אנחנו נכין נייר עמדה, שמטרתו יהיה לבדוק ולבחון כל אפשרות לייעל ולחסוך בהוצאות.

יצחק ברלוביץ: אנחנו נבדוק כל דרך שבה ניתן יהיה לייעל שירותים מבלי לפגוע כהוא זה ברמת השירות הרפואי לתושבי חיפה ולאזור הצפון.

יצחק ברלוביץ: גם ועדת שני ערה לצורכי השירות הרפואי של התושבים.

יצחק ברלוביץ: אנחנו נגיש הצעה לשר הבריאות ולשר האוצר שמצד אחד תקטין הוצאות, ומצד שני לא תפגע כהוא זה ברמת השירות.

שאול יהלום: מונח לפני סקר שביעות רצון מבתי חולים, שנערך על ידי קופת חולים כללית בשנת 2002.

שאול יהלום: בית חולים בני ציון מקבל ציונים גבוהים בכל הקטגוריות.

שאול יהלום: לבית חולים כזה מצטיין היה צריך לתת תקציב השתלמויות, כדי שכל בתי החולים במדינה יבואו וילמדו ממנו.

מידד גיסין: תמיד יותר קל לגמור את הטובים ואחר כך לטפל באחרים.

יעל אנדורן: אני לא חושבת שיש מישהו שטען משהו כנגד בית חולים בני ציון.

שאול יהלום: אם בהחלטת הקבינט מדובר על כך שצוות היישום יבחן את האפשרות להעביר את הפעילות של בית חולים בני ציון למתחם בית חולים רמב"ם, אז אי אפשר להגיד שלא היתה מגמה.

יעל אנדורן: חוץ מפרופ' שני שעמד בראש הוועדה היו חברים בה גם מנכ"ל משרד הבריאות, גם משנה למנכ"ל משרד הבריאות וגם פונקציות בכירות במשרד הבריאות.

יעל אנדורן: הוועדה הזאת הגיעה למסקנה שבמצב שבו אנחנו נמצאים צריך לחפש מקומות בהם ניתן להתייעל, עם פגיעת מינימום ברמת השירות.

יעל אנדורן: אחד הנושאים שעלה הוא הנושא של איחוד בית חולים רמב"ם ובני ציון.

יעל אנדורן: כשיש בית חולים כמו בני ציון, שהוא בית חולים קטן יחסית עם מספר מיטות מועט, ויש לנו בית חולים כמו בית חולים רמב"ם, שהוא בית חולים גדול, בהחלט יכול להיות.

יעל אנדורן: .

יעל אנדורן: התוכנית העסקית הזאת עדיין לא הוגשה.

2371: על סמך מה קבעו את המסקנות?

יעל אנדורן: נקבע המתווה הכללי, שמעוגן הן בהמלצות ועדת שני והן בהחלטת הקבינט.

יעל אנדורן: לא נקבעה התוכנית העסקית המפורטת, כמו איך יתבצע האיחוד, על איזה מיטות מדובר, איזה מחלקות יאוחדו.

יעל אנדורן: הנושא הזה עדיין לא נקבע.

יעל אנדורן: הוא ייקבע על ידי גורמי מקצוע, בהתייעצות עם בית החולים.

יעל אנדורן: אני בטוחה שמשרד הבריאות לא יבוא ויציע הצעה מבלי להתייעץ עם הגורמים שהוא חושב שהם הרלוונטיים לצורך העניין.

יעל אנדורן: הנתון של סגירת 100 מיטות במחוז לא בא בחלל ריק, הוא בא על מצב נתון של שיעור מיטות.

יעל אנדורן: אני חושבת שאנחנו צריכים להמתין ל-1 בינואר, שאז יהיה המבנה סופי.

שאול יהלום: מר עמר, ההחלטות הן לא החלטות כנסת, אלא החלטות ממשלה.

שאול יהלום: הלחץ שלך על חברי הכנסת שרמזת עליו הוא לא במקום.

שאול יהלום: הלחץ שלך צריך להיות על שר האוצר, על ראש הממשלה ועל שר הבריאות.

שאול יהלום: הוועדה רושמת בפניה את מסקנת ועדת שני, שקיבלה תוקף באישור נציגי משרד האוצר ומשרד הבריאות, כי לא מדובר בשום אופן בסגירת הקמפוס של בית החלים בני ציון, אלא בבדיקה מדוקדקת של התייעלות בתי חולים הנמצאים במרחק קרוב.

שאול יהלום: הוועדה קובעת שהתייעלות זו חייבת להיעשות תוך בדיקה מדוקדקת ותוך הידברות עם כל הגורמים העוסקים בדבר, בוודאי אלה שעוסקים בבתי החולים עצמם.

שאול יהלום: הוועדה פונה למשרד האוצר ולמשרד הבריאות וקובעת כל כי בדיקה של סטטיסטיקה בדבר כמות המיטות לאוכלוסייה, סוג המחלקות והצורך בהן חייבת לקחת בחשבון את אוכלוסיית הצפון ואוכלוסיית מחוז חיפה.

שאול יהלום: לפי הנתונים שהובאו בפני הוועדה, מספר המיטות באזור הצפון יחד עם חיפה הוא בין הנמוכים בארץ, ולכן אין לסגור מיטות אלא להגדיל את מספר המיטות לאוכלוסייה.

שאול יהלום: בפני הוועדה הוצג סקר שביעות רצון שנערך על ידי קופת חולים בשנת 2002.

שאול יהלום: הוועדה קובעת ומוקירה את היותו של בית חולים בני ציון בין המצטיינים בסקר זה ומברכת אותו על כך.

נסים דהן: את הרעיון של מיזוג בית חולים בני ציון ורמב"ם אני מכיר מקרוב, גם לי הציעו אותו.

נסים דהן: לשמחתי לא קיבלתי אותו.

נסים דהן: יש מקום לעשות איחוד בין מחלקה אחת או שתיים בין שני בתי חולים, אבל בשביל זה לא צריך החלטת קבינט אלא רק חתימה של ד"ר ברלוביץ.

נסים דהן: ברגע שיש החלטת קבינט המטרה היא לא לסגור מחלקה קטנה, אלא לסגור את בתי החולים בעתיד הנראה לעין.

נסים דהן: העובדים בבית חולים בני ציון הם עובדי עירייה, הם כפופים לוועד העובדים של העירייה.

נסים דהן: בית חולים רמב"ם כפוף לוועד העובדים של עובדי הממשלה.

נסים דהן: מה יקרה אם יעשו איחוד מינהלי והעירייה תכריז על שביתה?

נסים דהן: זאת הסיבה שהתנגדתי בתוקף לאיחוד מינהלי בין שני בתי החולים.

נסים דהן: כל התחזיות מראות על גידול משמעותי באוכלוסייה באזור הצפון.

נסים דהן: המשמעות היא שצריך תוספת מיטות בתכנון מיידי.

נסים דהן: אחוז התחלואה באזור הצפון הוא הרבה יותר גבוה ממרכז הארץ.

נסים דהן: זה לא מופיע באף סטטיסטיקה.

נסים דהן: תקשיבו, חברי הכנסת של הליכוד, הולכים לסגור לכם בית חולים בצפון ואתם יושבים בשקט ומצביעים אוטומטית עם הממשלה .

שאול יהלום: בדבריו של שר הבריאות לשעבר אנחנו מסיימים.

שאול יהלום: תודה רבה, הישיבה נעולה.